b'\n_START_ARTICLE_\nPjegavi da\xc5\xbedevnjak\n_START_SECTION_\nRazmno\xc5\xbeavanje\n_START_PARAGRAPH_\nPare se na kopnu. Pri parenju mu\xc5\xbejak ispu\xc5\xa1ta paketi\xc4\x87 sperme (spermatofor) na tlo, te namje\xc5\xa1ta na njega kloakalno podru\xc4\x8dje \xc5\xbeenke. Oplodnja im je unutarnja. \xc5\xbdenka nosi jaja 6 do 8 mjeseci, a u vodu ispu\xc5\xa1ta 30 \xe2\x80\x93 70 ve\xc4\x87 razvijenih li\xc4\x8dinki. Li\xc4\x8dinke imaju vanjske \xc5\xa1krge i \xc4\x8detiri noge. Duge su 20 do 90 mm. Radi razmno\xc5\xbeavanja potrebni su im mali, \xc4\x8disti, hladni potoci, iako u nedostatku boljeg stani\xc5\xa1ta mo\xc5\xbee polo\xc5\xbeiti li\xc4\x8dinke i u staja\xc4\x87ice. Mlade jedinke postaju sposobne za parenje nakon 2 \xe2\x80\x93 10 godine._NEWLINE_Obi\xc4\x8dno ih se te\xc5\xbee mo\xc5\xbee ugledati, jer tra\xc5\xbee skloni\xc5\xa1ta ispod kamenja, drveta ili drugih predmeta. Aktivni su prete\xc5\xbeito uve\xc4\x8der ili no\xc4\x87u, no za ki\xc5\xa1ovita vremena mo\xc5\xbee ih se vidjeti i danju. _NEWLINE_Pjegavi da\xc5\xbedevnjak mo\xc5\xbee imati vrlo dug \xc5\xbeivotni vijek. U prirodi mogu do\xc5\xbeivjeti 20 godina, a u zato\xc4\x8deni\xc5\xa1tvu oko 50, pa su na\xc4\x91eni primjerci stari i vi\xc5\xa1e od pedeset godina.\n_START_SECTION_\nPrehrana\n_START_PARAGRAPH_\nPrehrana im se sastoji od razli\xc4\x8ditih beskralje\xc5\xa1njaka \xc5\xa1umskog tla - gujavica, pu\xc5\xbeeva, kukaca, paukova i glista, no mogu jesti i mlade \xc5\xbeabe. Li\xc4\x8dinke se hrane sitnim vodenim beskralje\xc5\xa1njacima (ra\xc4\x8di\xc4\x87i, koluti\xc4\x87avci i li\xc4\x8dinke kukaca).\n_START_SECTION_\nZa\xc5\xa1tita od predatora\n_START_PARAGRAPH_\nOdrasli da\xc5\xbedevnjaci imaju otrovne \xc5\xbelijezde u vidu parotidnih \xc5\xbelijezda i \xc4\x8detiri reda otrovnih \xc5\xbelijezda du\xc5\xbe tijela. Otrov iritira usta i o\xc4\x8di napada\xc4\x8da te ih ve\xc4\x87ina \xc5\xbeivotinja izbjegava. Tome pripoma\xc5\xbee i upozoravaju\xc4\x87a obojenost da\xc5\xbedevnjaka. No, li\xc4\x8dinke nisu otrovne, pa slu\xc5\xbee kao hrana ribama, gmazovima (barska kornja\xc4\x8da, bjelou\xc5\xa1ka), pticama, manjim sisavcima, pijavicama te vodenim kukcima i li\xc4\x8dinkama kukaca.'